4. Muud Eurostati andmekogumid

4.1. Valitsemissektori tingimuslikud kohustused finantssektori ees

4.2. Muud Eurostati andmeallikad

5. Kokkuvõte





1.Taust

Euroopa Parlamendi ja nõukogu 21. mai 2013. aasta määruse (EL) nr 549/2013 (Euroopa Liidus kasutatava Euroopa rahvamajanduse ja regionaalse arvepidamise süsteemi kohta) artikli 11 kohaselt peab komisjon esitama 2014. aastaks Euroopa Parlamendile ja nõukogule aruande, mis sisaldab olemasolevat teavet avaliku ja erasektori partnerluste ning muude valitsemissektoriväliste kaudsete kohustuste, sealhulgas tingimuslike kohustuste kohta.

Kohustusi nimetatakse tingimuslikeks seetõttu, et need on oma laadilt üksnes potentsiaalsed, mitte tegelikud kohustused. Sellise teabe kogumise asjakohasust on sõnaselgelt tunnustatud ESA 2010 punktis 5.11: „Kuigi tingimuslikku vara ja tingimuslikke kohustusi ei kajastata arvepidamises, on need olulised poliitika ja analüüsi seisukohast ning teavet nende kohta tuleb koguda ja esitada lisaandmetena. Kuigi tingimusliku vara ja tingimuslike kohustuste eest ei pruugi olla võlgnetavaid makseid, võib ettenägematute kulude kõrge tase viidata neid pakkuvate üksuste soovimatule riskitasemele.” Lisaks tuleks rõhutada, et tingimuslikke kohustusi ei arvata valitsemissektori võla hulka, nagu see on määratletud nõukogu 25. mai 2009. aasta määruses (EÜ) nr 479/2009 (Euroopa Ühenduse asutamislepingule lisatud ülemäärase eelarvepuudujäägi menetlust käsitleva protokolli kohaldamise kohta).

Käesolevas aruandes antakse ülevaade Eurostati käsutuses olevast teabest. Peamiselt keskendutakse selles tingimuslikke kohustusi käsitlevatele andmetele, mille Eurostat kogus 2011. aastal toimunud ELi majanduse juhtimise tugevdamise (majanduse juhtimist käsitleva kuue seadusandliku akti pakett) ja eelkõige nõukogu 8. novembri 2011. aasta direktiivi 2011/85/EL (liikmesriikide eelarveraamistiku nõuete kohta) kontekstis. Kõnealuse direktiivi artikli 14 lõikega 3 nähti liikmesriikidele ette uued statistika kogumise nõuded:

„Liikmesriigid avaldavad valitsemissektori iga allsektori puhul asjakohase teabe selliste tingimuslike kohustuste kohta, millel võib tõenäoliselt olla eelarvele suur mõju, sealhulgas teabe riigi tagatiste, halbade laenude ja riigi osalusega ettevõtete tegevusest tulenevate kohustuste kohta. Liikmesriigid avaldavad samuti teabe valitsemissektori osaluse kohta avaliku ja erasektori ettevõtete kapitalis, kui tegemist on majanduse seisukohast oluliste summadega.”

Eelpool nimetatud direktiivi kontekstis kogutud andmed on peamine teabeallikas valitsemissektori tingimuslike kohustuste kohta liikmesriikides. Lisaks on Eurostatil veel teisigi andmekogumeid (s.o täiendav tabel finantskriisi kohta, ülemäärase eelarvepuudujäägi menetlusega seotud küsimustik jms), mis sisaldavad piiratud ja/või konfidentsiaalset teavet teatavat liiki tingimuslike kohustuste kohta. Käesolevas aruandes käsitletakse ka neist allikatest saadava teabe ulatust.

2. Ülevaade Eurostati poolt nõukogu direktiivi 2011/85/EL raames kogutud andmetest

2.1.Nõukogu direktiivi 2011/85/EL artikli 14 lõike 3 kontekstis esitatav teave

Selleks et aidata liikmesriikidel direktiivist tulenevaid uusi statistikanõudeid rakendada, moodustas Eurostat koostöös liikmesriikide ning majandus- ja rahandusküsimuste peadirektoraadiga (DG ECFIN) rakkerühma. Selle lõpparuandes on muu hulgas esitatud vormide komplekt koos nendega seotud märkustega, milles kirjeldatakse tingimuslikke kohustusi käsitlevate andmete esitamise metoodikat, neid käsitleva kohustusliku teabe ulatust ning liikmesriikide ja Eurostati poolt teabe avaldamise perioodilisust ja tähtaegasid.

Aruandes on täpsustatud, et Eurostatil tuleks koguda ja avaldada tingimuslike kohustuste kohta valitud näitajaid: s.o valitsemissektori tagatised, bilansivälised avaliku ja erasektori partnerlused, valitsemissektori kontrolli all olevate valitsemissektori väliseks liigitatud üksuste (avaliku sektori ettevõtete) kohustused ning viivislaenud (valitsemissektori varad). Liikmesriigid peaksid avaldama riigi tasandil samad näitajad ja lisaks andmed valitsemissektori osaluste kohta äriühingute kapitalis.

Eurostati andmekogumissüsteemides vajalikud muudatused viidi ametlikult sisse ülemäärase eelarvepuudujäägi menetluse küsimustiku juurde kuuluva lisa kehtestamisega nõukogu määruse (EÜ) nr 479/2009 artikli 8 lõike 2d kohaselt. Vormid ja rakendamise suunised on esitatud Eurostati 22. juuli 2013. aasta otsuses tingimuslikke kohustusi ja potentsiaalseid kohustusi käsitleva lisa kehtestamise kohta ülemäärase eelarvepuudujäägi menetluse küsimustiku juurde. Kõnealuses otsuses on ka täpsustatud, et valitsemissektori kontrolli all olevate valitsemissektori väliseks liigitatud üksuste (avaliku sektori ettevõtete) kohustusi käsitlevad andmed saab Eurostat, koondades teabe, mis on juba kogutud 2011. aastal ettenähtud küsimustikuga valitsemissektori kontrolli all olevate valitsemissektori väliseks liigitatud üksuste kohta.

Kõik näitajad tuleb Eurostatile esitada valitsemissektori iga allsektori kohta miljonites omavääringus. Koos andmetega tuleb Eurostatile esitada ka metaandmed, mis selgitavad andmete täielikkust, määratlusi, hinnangute kasutamist ja tähtaegasid.

2.2.Tähtajad

Riigi statistikaamet peab esitama tingimuslikke kohustusi käsitlevad andmed Eurostatile iga aasta kohta enne järgmise aasta 31. detsembrit (T+12 kuud) koos valitsemissektori kontrolli all olevate valitsemissektori väliseks liigitatud üksusi käsitleva küsimustiku vastustega. Andmed edastati esmakordselt 2014. aasta detsembris 2013. aasta kohta, sellal kui andmed aastate 2010–2012 kohta võis esitada vabatahtlikult. Tagatiste puhul oli andmete esitamine varasemate aastate kohta kohustuslik. Eesmärk on koostada järk-järgult aegread ning jõuda lõpuks selleni, et regulaarses aruandluses oleks kõigi näitajate puhul kaetud neli viimast aastat.